Oikeusministeriö

Viite 	Luonnos valtioneuvoston asetukseksi vesitalousasioista, lausuntopyyntö

Varsinais-Suomen ELY-keskuksen lausunto

Varsinais-Suomen ELY-keskuksella on ollut edustaja vesiasetustyöryhmässä, joten sillä on työryhmäedustuksen kautta ollut mahdollisuus vaikuttaa lausunnolla olevan asetusluonnoksen sisältöön. Seuraavassa ELY-keskuksen kommentteja asetusluonnokseen:
Asetusluonnoksen 1 §:n 2 momentin alun voisi sanoa: Hakemuksessa on hanketyypistä riippuen tarpeellisessa laajuudessa esitettävä…, koska 2 momentin kohdat eivät koske kaikkia hanketyyppejä. Asetusluonnoksen perustelumuistiossa olisi 1 §:n kohdalla YVA-arvioinnin lisäksi tarpeen käsitellä myös Natura-arviointia. Natura-arviointihan tulee kysymykseen myös niiden Natura-alueiden ulkopuolella toteuttavien hankkeiden osalta, jotka todennäköisesti merkittävästi heikentävät Natura-alueen luontoarvoja. 
Asetusluonnoksen 6 §:n alkuosa olisi tarpeen muuttaa kuulumaan seuraavasti: "Sen lisäksi, mitä 1 §:ssä ja 5 §:ssä säädetään...". Vesivoimalaitokseen liittyy kuitenkin useimmiten myös säännöstelyä ja tähän viittaa jo mainitun pykälän 3-kohdan loppuosakin.
Asetusluonnoksen 18 §:ään (lupahakemuksen tekeminen) voisi lisätä sähköisen asioinnin, eli lupahakemus liitteineen voidaan toimittaa myös sähköpostilla aluehallintoviraston kirjaamoon, joka kuittaa sen saapuneeksi. Tällöin ei tarvitsisi huomioida vaatimusta hakemuksen toimittamisesta kolmena kappaleena. Nykyään on tarkoituksenmukaista suosia mahdollisuuksien mukaan sähköistä asiointia, joka helpottaa asiakirjojen jakamista ja vähentää paperin kulutusta.
Asetusluonnoksen 25 §:n ojitussuunnitelman sisältöä koskevassa luettelossa olisi tarpeen mainita selvitys vaikutuksesta tärkeään tai muun vedenhankintakäyttöön soveltuvaan pohjavesiesiintymään ja sen käyttöön. Vastaavasti ojitusta koskevassa ilmoituksessa (30 §) voisi edellyttää tietoja vaikutusalueella olevista tärkeistä tai muista vedenhankintakäyttöön soveltuvista pohjavesiesiintymistä. Pohjavesialueiden välittömässä läheisyydessä kuivatus- ja ojankaivutoimenpiteet alentavat pohjaveden pintaa ja saattavat aiheuttaa pohjavesiesiintymän tilan huononemista, vähentää pohjavesiesiintymän antoisuutta tai muutoin huonontaa sen käyttökelpoisuutta.
Vaikka lausunnolla oleva vesiasetusluonnos on merkittävästi voimassa olevaa asetusta selkeämpi, on sen tulkinnan ja toimeenpanon helpottamiseksi tarkoituksenmukaista laatia joidenkin asioiden (mm. ruoppausilmoitusmenettelyt, lupahakemusoppaat) osalta vielä tarkempaa ohjeistusta. Näin pystytään jatkossa paremmin takaamaan uuden vesilainsäädännön toimeenpanossa myös yhtenäiset valtakunnalliset menettelytavat ja minimoimaan mahdolliset valvontaviranomaisten lisäresurssitarpeet.

Vastuualueen johtaja		Risto Timonen

Yksikönpäällikkö		Juha-Pekka Triipponen